Brian Mikkelsen (KF), 2001-04-05:
For det, at vi opfordrer til, at man kommer med en handlingsplan på et område, som er så væsentligt for både den regionale udvikling og det uddannelsesmæssige kvalitetsløft i Danmark, bør vel ikke være noget, man som regeringsparti, som socialdemokrati eller som undervisningsminister bør være imod.
Der er selvfølgelig to ting, som er afgørende parametre for, når man skal etablere uddannelsesinstitutioner, og når man skal videreudvikle uddannelsesinstitutioner.
Den ene del er kvalitetsdiskussionen, som er den væsentligste.
Men den anden, som jo hænger uløseligt sammen med kvalitetsdiskussionen, er den regionale diskussion om, hvor man skal placere uddannelsesinstitutioner.
Hvis man vil have flest muligt til at tage en uddannelse - jf. de mål, som regeringen bl.a. har om, at 95 pct. skal tage en ungdomsuddannelse, og vistnok 50 pct. skal tage en videregående uddannelse - så er det jo også vigtigt, at uddannelsesinstitutionerne ligger tæt på de mennesker, som skal tage den uddannelse.
Danskernes mobilitet er ikke særlig stor. Så hvis man vil sikre sig, at man får mulighed for at tage en uddannelse, skal man også sørge for, at uddannelsesinstitutionerne ligger tæt på de mennesker, der bor i lokalområderne.
Den anden del er, at hvis man vil have virksomhederne i lokalområderne til at blomstre, så skal man sørge for, at uddannelsesinstitutionerne er i lokalområderne.
Der er mange eksempler, som man bare sådan kunne tale om her, som viser, at hvis man flytter en uddannelse fra en uddannelsesinstitution et sted til et andet sted, eksempelvis fra Esbjerg, hvor man lukker en KVU-uddannelse og flytter den til Odense, så oplever man, at 18 ud af de 25, som eksempelvis har søgt en uddannelse i Esbjerg, flytter til Odense.
Det betyder selvfølgelig noget for den regionale udvikling i eksempelvis Esbjerg - det kunne jo også være andre dele af landet - at en aktiv del af ungdommen så flytter fra området og flytter hen til en af de store byer.
Det er uheldigt.
Det er uheldigt for den udvikling, der er i lokalområdet, det er uheldigt for de virksomheder, der er i området, som er afhængige af arbejdskraften, og for den dialog, der altid vil være mellem uddannelsesinstitutioner, unge mennesker og virksomheder.
Derfor har den regionale placering en essentiel rolle at spille, når man diskuterer uddannelsesinstitutioner i Danmark.
Det er derfor, det er vigtigt, at man tager det seriøst, når nu de borgerlige partier gerne vil lave en handlingsplan for området.
Men det handler altså om, at man laver en objektiv handlingsplan for, hvad man vil gøre for, at uddannelsesinstitutionerne også kommer ud og rundtomkring i landet.
Der har været to modsatgående tendenser.
Den ene, som jo var fremherskende frem til indtil for ganske kort tid siden, har været, at man fra regeringens side har valgt at centralisere ganske mange uddannelser.
Derfor blev uddannelserne indtil for ganske kort tid siden også centreret omkring universitetsbyerne på bekostning af randområderne. Der er så sket det, efter hele den KVU-diskussion, vi havde sidste år, at man er begyndt at være opmærksom på den modsatte udvikling, også jf. den diskussion, vi har haft i Folketinget på mange andre områder.
Derfor er der altså behov for en overordnet national strategi, der sikrer, at den uddannelsesmæssige infrastruktur tilgodeser regionale hensyn i højere grad, end tilfældet er i dag, men på en måde, så man sikrer sig, at den høje faglighed og kvalitet bliver topprioriteret.
Det er selvfølgelig ikke nogen nem opgave.
Det er vi meget opmærksomme på.
Men det er ikke desto mindre nødvendigt, at man prøver at finde en sådan løsning, så man ikke kun styrker de regionale områder, men hele tiden topprioriterer kvalitetsudviklingen. En mulig løsning er som nævnt i beslutningsforslaget en specialisering af uddannelsessystemet, der tager udgangspunkt i de forskellige regionale kompetencer.
Udviklingen er der jo også, jf. den diskussion, vi havde om redegørelsen for kort tid siden om etablering af erhvervsakademierne, som vi støtter meget ihærdigt.
En sådan specialisering, der bliver nævnt i beslutningsforslaget, vil betyde, at uddannelsesstederne atter vil kunne placeres uden for universitetsbyerne uden at miste styrken af det essentielle faglige miljø.
Det betyder, at man stadig væk kunne tiltrække unge mennesker og nye virksomheder, og at der kunne skabes grobund for udvikling af kvalitet i hele Danmark.
Så vi mener og opfordrer stadig væk til, at man fra regeringens side vil overveje at gå ind og lave en sådan handlingsplan.
Vi kan godt se, at der er fornuftige initiativer på vej.
Det synes vi da også fortjener al mulig ros.
i Danmark.